रॉयल चैलेंजर्स ने समरसेट को 51 रन से हराया  
चैम्पियंस लीग ट्वेंटी-20 टूर्नामेंट के अंतर्गत ग्रुप-बी के लीग मुकाबले में रॉयल चैलेंजर्स बैंगलोर ने समरसेट को 51 रन से पराजित कर दिया।
चैम्पियंस लीग ट्वेंटी-20 टूर्नामेंट के अंतर्गत सोमवार को एम.चिन्नास्वामी स्टेडियम में ग्रुप-बी के लीग मुकाबले में रॉयल चैलेंजर्स बैंगलोर टीम ने समरसेट टीम को 51 रनों से पराजित कर दिया।   टॉस हारने के बाद पहले बल्लेबाजी करने उतरी रॉयल चैलेंजर्स बैंगलोर टीम ने निर्धारित 20 ओवरों में छह विकेट खोकर 206 रन बनाए। इसके जवाब में बल्लेबाजी करने उतरी समरसेट टीम 20 ओवर में छह विकेट के नुकसान पर 155 रन ही बना सकी।    समरसेट की ओर से पीटर ट्रेगो ने 58 रनों की पारी खेली। उन्होंने 38 गेंदों में छह चौके और तीन छक्के लगाए। क्रेग कीसवेटर ने 26 और निक काम्पटन ने नाबाद 17 रन बनाए।   समरसेट का पहला विकेट पांचवें ओवर में क्रेग कीसवेटर के रूप में 42 रन के कुल योग पर गिरा। कीसवेटर ने 19 गेंदों में तीन चौके और दो छक्के की मदद से 26 रन बनाए। विटोरी की गेंद पर विकेटकीपर कार्तिक ने उनका कैच लपका। पांचवे ही ओवर में समरसेट को दूसरा झटका वान डेर मर्वे के रूप में लगा। मर्वे छह रन बनाकर पवेलियन लौट गए।   जेम्स हिल्ड्रेथ 11वें ओवर में 15 गेंदों में 15 रन बनाकर आउट हुए। बटलर ने चार और अरुल सुपैया ने एक रन बनाए।   रॉयल चैलेंजर्स बैंगलोर की ओर से डेनियल विटोरी और एस. अरविंद ने दो-दो विकेट झटके जबकि डिर्क नैन्स और राजू भटकल को एक-एक विकेट मिले।     इससे पहले सलामी बल्लेबाज क्रिस गेल की धुआंधार पारी की बदौलत रॉयल चैलेंजर्स बैंगलोर टीम ने इंग्लिश काउंटी क्लब समरसेट टीम के समक्ष 207 रनों की चुनौती पेश की।  टॉस हारने के बाद पहले बल्लेबाजी करने उतरी रॉयल चैलेंजर्स बैंगलोर टीम ने निर्धारित 20 ओवरों में छह विकेट खोकर 206 रन बनाए। इस प्रकार चैम्पियंस लीग के इस सत्र में 200 रनों का आंकड़ा पार करने वाली रॉयल चैलेंजर्स बैंगलोर पहली टीम बन गई।  क्रिस गेल ने 46 गेंदों पर 86 रनों की धुआंधार पारी खेली। अपनी इस पारी के दौरान उन्होंने चार चौके जबकि आठ छक्के  लगाए। वह 18वें ओवर की आखिरी गेंद पर कप्तान अल्फांसो थॉमस की गेंद पर आउट हुए। उनके आउट होने के बाद समरसेट के खिलाड़ियों ने राहत की सांस ली।  विराट कोहली ने 22 गेंदों पर 33 रनों की पारी खेली और गेल का भरपूर साथ दिया। दोनों के बीच दूसरे विकेट के लिए 70 रनों की साझेदारी हुई। कोहली ने चार चौके व एक छक्का लगाया।  रॉयल चैलेंजर्स ने तिलकरत्ने दिलशान के रूप में अपना पहला विकेट गंवाया, जो 16 गेंदों पर चार चौकों और एक छक्के की मदद से 23 रन बनाकर वान डेर मर्वे की गेंद पर बोल्ड हुए। दिलशान का विकेट 38 रन के कुल योग पर गिरा। जबकि दूसरे विकेट के रूप में कोहली आउट हुए। कोहली के आउट होने के बाद बल्लेबाजी करने आए सौरभ तिवारी ने 18 रनों की पारी खेली। तीसरे विकेट के लिए गेल के साथ मिलकर उन्होंने 40 रन जोड़े।  मयंक अग्रवाल ने सिर्फ आठ गेंदों पर 19 रन जोड़ डाले। उन्होंने एक चौका दो छक्के जड़े।  समरसेट की ओर से थॉमस व स्टीव किरवी ने दो-दो विकेट हासिल किए जबकि एक विकेट मर्वे के खाते में गया।  समरसेट टीम ने क्वालीफायर के जरिए मुख्य दौर में प्रवेश किया है। मुख्य दौर में समरसेट ने अब तक दो मुकाबले खेले हैं जिनमें एक मुकाबले में उसे जीत मिली है जबकि साउथ आस्ट्रेलिया रेडबैक्स के खिलाफ खेला जाने वाला मुकाबला बारिश के कारण रद्द हो गया था।   रॉयल चैलेंजर्स टीम ने अब तक दो मुकाबले खेले हैं जिनमें दोनों में उसे मुंह की खानी पड़ी है।